
Potenciális szennyezőforrások felderítése a Hortobágy-Berettyó főcsatorna mentén

Kutatásom során olyan átfogó monitorozás megvalósítását tűztem ki célul, mely szorosan kapcsolódik az Európai Unió Víz Keretirányelvéhez (EU VKI) és eredménye teljes körűen jellemzi a vizsgált Hortobágy-Berettyó főcsatorna vízgyűjtő területét.
Mintaterületül a Tiszántúl közepén, a Tiszától keletre található síkvidéken, elsősorban mezőgazdasági művelés alatt álló területekkel szegélyezett Hortobágy-Berettyó főcsatornára esett a választásom. A szakirodalom feldolgozása során összefoglaltam a magyarországi felszíni vízfolyások, kiemelten a Hortobágy-Berettyó főcsatorna korábbi és aktuális helyzetét; az EU VKI szerinti ökológiai szemléletű monitorozást, annak új szempontjait, különös tekintettel a felszíni vízfolyásokra; a teljes hazai szakirodalom feldolgozását a Hortobágy-Berettyó főcsatorna vízgyűjtő területére valamint a szabványos hidrológiai, fizikai, kémiai és biológiai vizsgálati módszereket.
Munkám során hét mintavételi pontot jelöltem ki a vízfolyás teljes hosszán, melyen évszakonként feltáró monitorozást végeztem, hidrológiai, hidromorfológiai, kémiai vizsgálatok segítségével, melyet a későbbiekben a kapott biológiai adatokkal is kiegészítettem.
Az elvégzett vizsgálataim során detektált eredményekből kiderült, hogy a Hortobágy-Berettyó főcsatorna minőségére vonatkozóan felmerültek határérték túllépések. A vezetőképesség sokszor a kibocsátási érték felett volt, ami nagy sókoncentrációra utal. A legkockázatosabb vízkémiai komponenseknek a klorid-ion, valamint a nitrogén- és foszforformák bizonyultak.
A főcsatorna szerves anyag- és hőtartalma miatt az oxigén háztartásban csak kisebb zavarok voltak valószínűsíthetőek, melyeket az általam felállított modellek és a szerves anyagot jellemző legfontosabb összegző paraméterek detektált eredményei is igazoltak. A Hortobágy-Berettyó főcsatorna, mint erősen módosított víztest, elsősorban az árvízvédelem és a visszaduzzasztások miatt kialakult töltések eredménye, veszélyeztetettsége pedig egyértelműen megállapítható a vízfolyás teljes hosszáról alkotott háromdimenziós absztrakcióból.
A jövőben a főcsatorna jó ökológiai állapotának elérését egyaránt veszélyeztethetik a korábbi mederszabályozások, az ipari szennyezések valamint a vízgyűjtő területen lévő szennyvíztisztító telepek. A vízfolyás legnagyobb mértékű tápanyagterhelésének oka továbbra is a mezőgazdaságból származó diffúz szennyezés tekinthető.




